Den daglige oppdateringen på været gikk ikke helt etter planen for meteorolog Siri Wiberg Horjen tirsdag ettermiddag.

Hvis andre kan få seg en god latter er det bare morsomt Siri Wiberg Horjen

I stedet for å varsle vind, regn og torden, ble det sju minutter med trim for lattermusklene i et radio-opptak.

– Klarte ikke å stoppe

– Jeg begynner nesten å le igjen, sier den muntre meteorologen når NRK skal høre hva som egentlig skjedde.

Her regner det kraftigst

For mutters alene i et lite studio er det vanligvis ikke så mye som stjeler oppmerksomheten fra været, bortsett fra et lite bilde på Facebook.

– Like før jeg skulle på så jeg litt på Facebook, og der dukket det opp et bilde av en som plukket seg i øret. Et helt uskyldig bilde, forteller hun.

UTLØSTE DET HELE: Et bilde av redaksjonsjef for NRK Nyheter, Christian Fougner, fikk meteorologen til å flire. Foto: Skjermdump Facebook

Bildet er av redaksjonssjefen for NRK Nyheter, Christian Fougner, som tar seg til øret under sending.

Så begynte hun å småle.

– Jeg klarte ikke å stoppe selv om vi hadde startet opptaket.

LER LETT: Siri Wiberg Horjen har lett for å le, men det er første gang hun har fått latterkrampe under værvarselet på radio. Denne gang i opptak for NRK Østfold. Foto: Bård Gudim

Det er ikke bare programlederen hos NRK Østfold, Finn Børge Stenbek, som fikk seg en god latter. Hun har også spilt opptaket for kollegaene sine ved Meteorologisk instiutt.

– De har jo aldri hørt på maken, ler hun.

– Smittsom latter

Latteren sitter vanligvis løst hos den erfarne meteorologen, men hun har aldri gjort noe lignende før.

SMITTSOMT: Programleder hos NRK Østfold, Finn Børge Stenbek, fikk seg en god latter han også. Foto: Birger Kjølberg / NRK

– Jeg har aldri hatt problemer med dette før, ler hun.

– Er det greit vi legger det ut?

– Ja, hvis andre kan få seg en god latter, er det bare morsomt.

Programleder Finn Børge Stenbek klarte heller ikke å holde maska under intervjuet, for det var ikke lett å konsentrere seg om spørsmålene.

– Det var kav umulig å få gjennomført værvarselet, men latteren var jo utrolig smittsom. Det er jo gull radio, sier han lattermild.